Ehdotus NEUVOSTON ASETUS maatalouden yhteiseen markkinajärjestelyyn liittyvien tiettyjen tukien, vientitukien ja hintojen vahvistamista koskevien toimenpiteiden määrittämisestä /* KOM/2011/0193 lopull. - NLE 2011/0075 */





[pic] | EUROOPAN KOMISSIO | Bryssel 11.4.2011 KOM(2011) 193 lopullinen 2011/0075 (NLE) Ehdotus NEUVOSTON ASETUS maatalouden yhteiseen markkinajärjestelyyn liittyvien tiettyjen tukien, vientitukien ja hintojen vahvistamista koskevien toimenpiteiden määrittämisestä PERUSTELUT 1. EHDOTUKSEN TAUSTA Komissio antoi 21. joulukuuta 2010 ehdotuksen Euroopan parlamentin ja neuvoston asetukseksi maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (YMJ-asetus)[1]. Ehdotuksen tarkoituksena on mukauttaa yhteisiä markkinajärjestelyjä koskevaa neuvoston asetusta (EY) N:o 1234/2007[2] niin, että tehdään ero komissiolle siirretyn säädösvallan ja täytäntöönpanovallan välillä, joista määrätään Euroopan unionin toiminnasta tehdyn sopimuksen (SEUT-sopimus) 290 ja 291 artiklassa. Edellä mainitussa ehdotuksessa komissio esitti, että neuvoston olisi määritettävä tiettyjen tukien, vientitukien ja hintojen vahvistamista koskevat toimenpiteet SEUT-sopimuksen 43 artiklan 3 kohdan mukaisesti, mikä on tämän ehdotuksen tarkoituksena. Lissabonin sopimuksen voimaantulon vuoksi EU:n säädösten hyväksymisessä noudatettavana standardimenettelynä on nykyisin tavallinen lainsäätämisjärjestys. SEUT-sopimuksen 43 artiklan 2 kohdan mukaan säädettäessä ”yhteisestä maatalouden markkinajärjestelystä sekä muista yhteisen maatalous- ja kalastuspolitiikan tavoitteiden toteuttamisessa tarvittavista säännöksistä” edellytetään erityisesti tavallisen lainsäätämisjärjestyksen noudattamista. SEUT-sopimuksen 43 artiklan 3 kohdassa määrätään, että ”neuvosto hyväksyy komission ehdotuksesta hintojen, maksujen, tukien ja määrällisten rajoitusten vahvistamiseen (…) liittyvät toimenpiteet”. Poikkeuksena tavalliseen lainsäätämisjärjestykseen SEUT-sopimuksen 43 artiklan 3 kohtaa on tulkittava suppeasti, jotta varmistetaan, että lainsäätäjä voi harjoittaa lainsäädäntövaltaansa SEUT-sopimuksen 43 artiklan 2 kohdan nojalla. Tämä pitää sisällään lainsäätäjän oikeuden säännellä yhteisen maatalouspolitiikan perusteita ja tehdä poliittisia päätöksiä, jotka muovaavat YMP:n rakennetta, välineitä ja vaikutuksia. Tätä taustaa vasten SEUT-sopimuksen 43 artiklan 3 kohdassa määrättyä erityistä menettelyä olisi sovellettava ainoastaan, kun kyseisessä määräyksessä tarkoitettu kysymys ei ole osa lainsäätäjälle SEUT-sopimuksen 43 artiklan 2 kohdan mukaisesti varattuja perustavanlaatuisia poliittisia päätöksiä. Sen vuoksi SEUT-sopimuksen 43 artiklan 3 kohtaa ei pitäisi soveltaa silloin, kun tällainen kysymys liittyy erottamattomasti lainsäätäjän tekemien päätösten poliittiseen sisältöön. Tätä taustaa vasten komissio ehdottaa uutta YMJ-asetusta koskevassa ehdotuksessaan, että neuvosto hyväksyy 43 artiklan 3 kohdassa tarkoitettujen tiettyjen tukien, vientitukien ja hintojen vahvistamiseen liittyvät toimenpiteet, jotka eivät kuulu SEUT-sopimuksen 43 artiklan 2 kohdan soveltamisalaan. Yhteistä markkinajärjestelyä koskevan ehdotuksen merkitykselliset artiklat ovat seuraavat: i) 20 ja 21 artikla, jotka koskevat pakollista tukea voin yksityiselle varastoinnille; ii) 99 artikla, joka koskee tuotantotukea sokerialalla; iii) 101 artikla, joka koskee tukea eläinten rehuksi tarkoitetulle rasvattomalle maidolle ja rasvattomalle maitojauheelle; iv) 102 artikla, joka koskee tukea kaseiiniksi ja kaseinaateiksi jalostetulle rasvattomalle maidolle; v) 108 artikla, joka koskee tukea maitotuotteiden toimittamiseksi koulujen oppilaille; vi) 155 artikla, joka koskee tukea silkkiäistoukkien kasvattajille; vii) 273 artikla, joka koskee vientituen vahvistamista; ja viii) 281 artikla, joka koskee elävien kasvien viennin vähimmäishintoja. Ehdotuksessa säädetään mainittujen säännösten osalta, että neuvoston olisi SEUT-sopimuksen 43 artiklan 3 kohdan mukaisesti määritettävä tuen määrien, vientitukien sekä viennin vähimmäishintojen vahvistamista koskevat toimenpiteet ja että komission olisi vahvistettava tällaisten tukien, vientitukien ja hintojen määrät täytäntöönpanosäädöksillä. 2. INTRESSITAHOJEN KUULEMINEN JA VAIKUTUSTEN ARVIOINTI Intressitahojen kuuleminen tai vaikutusten arviointi eivät olleet tarpeen, koska ehdotuksella ei muutettaisi asiasisältöä nykytilanteeseen verrattuna. Ehdotus rajoittuu pikemminkin yhteisen markkinajärjestelyn mukauttamiseen Lissabonin sopimuksella käyttöön otettuihin uusiin vaatimuksiin, mikä on toimielinten välinen asia. 3. EHDOTUKSEEN LIITTYVÄT OIKEUDELLISET NÄKÖKOHDAT - Ehdotuksen pääsisältö Yhteiseen markkinajärjestelyyn liittyvien säädösten, jotka eivät kuulu SEUT-sopimuksen 43 artiklan 2 kohdan soveltamisalaan, hyväksymismenettelyn vahvistaminen. - Oikeusperusta SEUT-sopimuksen 43 artiklan 3 kohta. - Toissijaisuusperiaate Maatalouspolitiikka kuuluu EU:n ja jäsenvaltioiden jaettuun toimivaltaan. Se merkitsee sitä, että jos EU ei ole antanut säädöksiä jollakin alalla, toimivalta säilyy jäsenvaltioilla. Yhdessä komission samaan aikaan antaman ehdotuksen (KOM(2010) 799 lopullinen) kanssa tämä ehdotus rajoittuu voimassa olevan yhteisen markkinajärjestelyn mukauttamiseen Lissabonin sopimukseen. Voimassa olevan yhteisen markkinajärjestelyn tarkoituksena on säännellä maataloustuotteiden markkinoita ja määritellä kyseisiä tuotteita koskevat yhteiset säännöt. Voimassa olevilla markkinamekanismeilla pyritään siihen, ettei tuottajia tai kuluttajia syrjitä unionissa (SEUT-sopimuksen 40 artiklan 2 kohta). Tämä ehdotus ei vaikuta kyseiseen lähestymistapaan, koska ehdotus noudattaa toissijaisuusperiaatetta jäsenvaltioilla maatalousalalla olevan toimivallan suhteen. - Suhteellisuusperiaate Ehdotus ei vaikuta nykytilanteeseen rahoitusvaikutusten tai -rasitusten kannalta. - Sääntelytavan valinta Ehdotettu sääntelytapa: neuvoston asetus 4. TALOUSARVIOVAIKUTUKSET Tästä toimenpiteestä ei aiheudu unionille lisämenoja. 5. LISÄTIEDOT Ehdotus liittyy suoraan ehdotukseen Euroopan parlamentin ja neuvoston asetukseksi maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (YMJ-asetus). 2011/0075 (NLE) Ehdotus NEUVOSTON ASETUS (EU) N:o …/…, annettu […], maatalouden yhteiseen markkinajärjestelyyn liittyvien tiettyjen tukien, vientitukien ja hintojen vahvistamista koskevien toimenpiteiden määrittämisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: 1. Maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (YMJ-asetus) annetussa Euroopan parlamentin ja neuvoston asetuksessa[3] viitataan toimenpiteisiin, jotka neuvosto hyväksyy perussopimuksen 43 artiklan 3 kohdan mukaisesti. 2. Jotta varmistettaisiin voin yksityiselle varastoinnille myönnettävää tukea koskevan järjestelmän moitteeton toiminta, olisi määritettävä aiheelliset edellytykset tuen määrien vahvistamiseksi sekä tuen mukauttamiseksi, jos markkinaolosuhteet ovat kehittyneet epäedulliseen suuntaan, joka ei ollut ennakoitavissa voita varastoon vietäessä. 3. Jotta varmistettaisiin tehokas tuotantotukijärjestelmä tietyille sokerialan tuotteille, olisi säädettävä aiheelliset edellytykset tuotantotuen määrän vahvistamiseksi. 4. Jotta saavutettaisiin eläinten rehuksi tarkoitettua rasvatonta maitoa ja rasvatonta maitojauhetta koskevan tukijärjestelmän tavoite, olisi säädettävä aiheelliset edellytykset tuen määrien vahvistamiseksi. 5. Jotta saavutettaisiin kaseiiniksi ja kaseinaateiksi jalostettavaa maitoa koskevan tukijärjestelmän tavoite, olisi säädettävä aiheelliset edellytykset tuen määrien vahvistamiseksi ja tuen mukauttamiseksi sen tuotetyypin mukaan, joksi rasvaton maito jalostetaan, sekä kyseisten tuotteiden laadun mukaan. 6. Jotta varmistettaisiin tiettyjen jalostettujen maitotuotteiden toimittamista koulujen oppilaille koskevan tukijärjestelmän moitteeton toiminta ja jotta järjestelmän hallinnointi olisi joustavaa, olisi säädettävä aiheelliset edellytykset kaikelle maidolle ja muille tukikelpoisille maitotuotteille myönnettävän tuen määrien vahvistamiseksi. 7. Jotta varmistettaisiin silkkiäistoukkien kasvattajien tukijärjestelmän tehokkuus ja järjestelmän hallinnoinnin joustavuus, olisi säädettävä tukimäärien vahvistamista koskevat aiheelliset edellytykset. 8. Jotta varmistettaisiin vientitukijärjestelmän moitteeton toiminta, olisi säädettävä vientitukimäärien vahvistamista koskevat aiheelliset toimenpiteet. Lisäksi vilja- ja riisialalla olisi säädettävä aiheelliset toimenpiteet, jotka koskevat korjausmäärien vahvistamista ja vientituen määrän mukauttamista interventiohinnan tason mahdollisten muutosten mukaisesti. 9. Jotta varmistettaisiin tiettyjen elävien kasvien vientijärjestelmän moitteeton toiminta ja erityisesti otettaisiin huomioon markkinoiden kehitys, olisi säädettävä viennin vähimmäishintojen vahvistamista koskevat aiheelliset toimenpiteet. 10. Jotta varmistettaisiin yhteisen maatalouspolitiikan tehokas päivittäinen hallinnointi, tässä asetuksessa säädetyt tukien, vientitukien ja hintojen vahvistamista koskevat toimenpiteet olisi rajoitettava laajoihin edellytyksiin, jotka sallivat konkreettisten määrien vahvistamisen kunkin tapauksen erityistilanteen mukaan. Jotta varmistettaisiin tämän asetuksen täytäntöönpanon yhdenmukaiset edellytykset, komissiolle olisi siirrettävä täytäntöönpanovalta kyseisten määrien vahvistamiseksi. Kyseistä valtaa olisi käytettävä asetuksen (EU) N:o [xxxx/yyyy] 323 artiklan 1 kohdalla perustetun komitean avustuksella sekä noudattaen yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annettua Euroopan parlamentin ja neuvoston asetusta (EU) N:o 182/2011[4]. Lisäksi jotta varmistettaisiin, että komissio voi reagoida ripeästi nopeasti muuttuviin markkinatilanteisiin, komissiolla olisi oltava valta vahvistaa uudet vientitukitasot ja mukauttaa korjausmäärää vilja- ja riisialalla ilman asetuksen (EU) N:o [xxxx/yyyy] 323 artiklan 1 kohdassa tarkoitetun komitean avustusta, ON HYVÄKSYNYT TÄMÄN ASETUKSEN: 1 artikla Soveltamisala Tässä asetuksessa säädetään toimenpiteistä, jotka koskevat asetuksella (EU) N:o [xxxx/yyyy], jäljempänä ’YMJ-asetus’, säädettyjen, maatalouden yhteiseen markkinajärjestelyyn liittyvien tiettyjen tukien, vientitukien ja hintojen vahvistamista. 2 artikla Komission toimivalta Kun toimivaltaa on siirretty komissiolle, se antaa täytäntöönpanosäädöksiä YMJ-asetuksen 323 artiklan 2 kohdassa tarkoitettua menettelyä noudattaen, jollei tässä asetuksessa toisin säädetä. 3 artikla Voin yksityisen varastoinnin tuki Komissio vahvistaa YMJ-asetuksen 20 artiklassa tarkoitetun, voin yksityiselle varastoinnille myönnettävän tuen määrät varastointikustannusten sekä tuoreen voin ja varastoidun voin ennakoidun hintakehityksen perusteella. Jos varastoja purettaessa markkinat ovat kehittyneet epäedulliseen suuntaan, joka ei ollut ennakoitavissa varastoon vietäessä, komissio voi korottaa tuen määrää. 4 artikla Tuotantotuki sokerialalla Komissio vahvistaa YMJ-asetuksen 99 artiklassa tarkoitetun sokerialan tuotteiden tuotantotuen erityisesti seuraavien seikkojen perusteella: a) tuontisokerin käyttöön liittyvät kulut, jotka aiheutuisivat teollisuudelle, jos se suorittaisi hankintansa maailmanmarkkinoilta; ja b) unionin markkinoilla saatavilla olevan ylijäämäsokerin hinta, tai jos mainituilla markkinoilla ei ole ylijäämäsokeria, YMJ-asetuksen 8 artiklan 1 kohdan c alakohdassa vahvistettu sokerin viitehinta. 5 artikla Tuki eläinten rehuksi tarkoitetulle rasvattomalle maidolle ja rasvattomalle maitojauheelle Komissio vahvistaa YMJ-asetuksen 101 artiklassa tarkoitetun, eläinten rehuksi tarkoitetulle rasvattomalle maidolle ja rasvattomalle maitojauheelle myönnettävän tuen määrät ottaen huomioon YMJ-asetuksen 8 artiklan 1 kohdan e alakohdan ii alakohdassa rasvattomalle maitojauheelle vahvistetun viitehinnan sekä rasvattaman maidon ja rasvattoman maitojauheen markkinatilanteen kehityksen. 6 artikla Tuki kaseiiniksi ja kaseinaateiksi jalostetulle rasvattomalle maidolle Komissio vahvistaa YMJ-asetuksen 102 artiklassa tarkoitetun kaseiiniksi ja kaseinaateiksi jalostetulle rasvattomalle maidolle myönnettävän tuen määrät ottaen huomioon YMJ-asetuksen 8 artiklan 1 kohdan e alakohdan ii alakohdassa rasvattomalle maitojauheelle vahvistetun viitehinnan sekä rasvattoman maidon ja rasvattoman maitojauheen markkinatilanteen kehityksen. Komissio voi mukauttaa ensimmäisessä alakohdassa tarkoitettua tukea sen mukaan, jalostetaanko rasvaton maito kaseiiniksi vai kaseinaateiksi, sekä kyseisten tuotteiden laadun mukaan. 7 artikla Tuki maitotuotteiden toimittamiseksi koulujen oppilaille Komissio vahvistaa YMJ-asetuksen 108 artiklassa tarkoitetun maitotuotteiden toimittamista koulujen oppilaille koskevan tuen määrät ottaen huomioon tarpeen kannustaa riittävästi maitotuotteiden toimittamista kouluille. Komissio vahvistaa muiden tukikelpoisten maitotuotteiden kuin maidon tuen määrät ottaen huomioon asianomaisen tuotteen maitopitoisuuden. 8 artikla Tuki silkkiäistoukkien kasvattajille Komissio vahvistaa YMJ-asetuksen 155 artiklassa tarkoitetun silkkiäistoukkien kasvattajille myönnettävän tuen määrät ottaen huomioon silkkiäistoukkien kasvattajien alaa koskevat järjestelyt tietyillä unionin alueilla sekä tarpeen helpottaa tarjonnan mukauttamista markkinatilanteeseen. 9 artikla Vientituen vahvistaminen 1. Komissio vahvistaa YMJ-asetuksen 273 artiklassa tarkoitetut vientituet. 2. Komissio voi vahvistaa vientituet a) säännöllisin väliajoin; b) viljaa, riisiä, sokeria sekä maitoa ja maitotuotteita koskevilla tarjouskilpailumenettelyillä. Komissio vahvistaa tarjouskilpailumenettelyllä vahvistettua tukea lukuun ottamatta luettelon tuotteista, joille myönnetään vientitukea, sekä vientitukien määrän vähintään kerran kolmessa kuukaudessa. Vientituen määrä voi kuitenkin pysyä samana pidempään kuin kolme kuukautta, ja tarvittaessa komissio voi ilman YMJ-asetuksen 323 artiklan 1 kohdassa tarkoitetun komitean avustusta tarkistaa sitä muuna ajankohtana joko jäsenvaltion pyynnöstä tai omasta aloitteestaan. 3. Tiettyä tuotetta koskevia vientitukia vahvistettaessa on otettava huomioon yksi tai useampi seuraavista seikoista: a) vallitseva tilanne ja kehitysnäkymät seuraavien seikkojen osalta: i) kyseisen tuotteen hinnat ja saatavuus unionin markkinoilla, ii) kyseisen tuotteen hinnat maailmanmarkkinoilla; b) yhteisen markkinajärjestelyn tavoitteet eli tasapainon varmistaminen markkinoilla sekä hintojen ja kaupan luonnollinen kehitys; c) tarve välttää häiriöitä, jotka saattaisivat luoda pitkäaikaista epätasapainoa kysynnän ja tarjonnan välillä unionin markkinoilla; d) suunnitellun viennin taloudelliset näkymät; e) perussopimuksen 218 artiklan mukaisesti tehdyistä sopimuksista johtuvat rajoitukset; f) tarve säilyttää tasapaino unionista kolmansiin maihin jalostettuina tuotteina vietävien maatalouden perustuotteiden ja kolmansista maista tuotavien sisäiseen jalostukseen tarkoitettujen tuotteiden käytön välillä; g) suotuisimmat kaupan pitämisen kustannukset ja kuljetuskustannukset unionin markkinoilta unionin satamiin tai muihin vientipaikkoihin, mukaan luettuina kuljetuskustannukset määrämaihin; h) kysyntä unionin markkinoilla; i) sianliha-, muna- ja siipikarja-alojen osalta ero, joka on kyseisten alojen tuotteiden tuottamiseen unionissa tarvittavasta rehuviljamäärästä unionissa maksettavan hinnan ja maailmanmarkkinoilla maksettavan hinnan välillä. 10 artikla Viljan ja riisin vientitukia koskevat erityistoimenpiteet 1. Komissio voi vahvistaa vilja- ja riisialan vientitukiin sovellettavan korjausmäärän. Komissio voi tarvittaessa muuttaa korjausmääriä ilman YMJ-asetuksen 323 artiklan 1 kohdassa tarkoitetun komitean avustusta. Komissio voi soveltaa ensimmäistä alakohtaa vilja- ja riisialan tuotteisiin, jotka viedään YMJ-asetuksen liitteessä XVII lueteltuina tavaroina. 2. Edellisen markkinointivuoden lopussa varastossa olleen maltaan tai mainittuna aikana varastossa olleesta ohrasta valmistetun maltaan vientiin sovelletaan markkinointivuoden kolmen ensimmäisen kuukauden aikana tukea, jota olisi sovellettu kyseisen vientitodistuksen osalta edellisen markkinointivuoden viimeisen kuukauden aikana toteutuneeseen vientiin. 3. Komissio voi mukauttaa YMJ-asetuksen 274 artiklan 2 kohdan mukaisesti vahvistettua, kyseisen asetuksen liitteessä I olevan I osan a ja b alakohdassa luetelluille tuotteille myönnettävää vientitukea interventiohintatason mahdollisten muutosten perusteella. Ensimmäistä alakohtaa voidaan kokonaisuudessaan tai osittain soveltaa YMJ-asetuksen liitteessä I olevan I osan c ja d kohdassa lueteltuihin tuotteisiin sekä liitteessä I olevassa I osassa lueteltuihin tuotteisiin, jotka viedään YMJ-asetuksen liitteessä XVII olevassa I osassa tarkoitettuina tavaroina. Siinä tapauksessa komissio korjaa ensimmäisessä alakohdassa tarkoitettua tarkistusta soveltamalla kerrointa, joka kuvaa suhdetta perustuotteen määrän ja vietävän jalostustuotteen sisältämän tai vietävässä kauppatavarassa käytetyn perustuotteen määrän välillä. 11 artikla Elävien kasvien viennin vähimmäishinnat Komissio voi vahvistaa yhden tai useamman vähimmäishinnan YMJ-asetuksen 281 artiklassa tarkoitettua elävien kasvien kolmansiin maihin suuntautuvaa vientiä varten ottaen huomioon erityisesti kansainväliset markkinahinnat. 12 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä . Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja[pic][pic][pic][pic][pic][pic] [1] KOM(2010) 799 lopullinen. [2] EUVL L 299, 16.11.2007, s. 1. [3] EUVL L […], […], s. […]. [4] EUVL L 55, 28.2.2011.